Document ID: 32005D0390

KOMISJONI OTSUS,
18. mai 2005,
millega muudetakse viiendat korda otsust 2004/122/EÜ, mis käsitleb teatavaid kaitsemeetmeid seoses klassikalise lindude katkuga Põhja-Koreas
(teatavaks tehtud numbri K(2005) 1451 all)
(EMPs kohaldatav tekst)
(2005/390/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 15. juuli 1991. aasta direktiivi 91/496/EMÜ, millega sätestatakse ühendusse kolmandatest riikidest toodavate loomade veterinaarkontrolli korraldamise põhimõtted ning muudetakse direktiive 89/662/EMÜ, 90/425/EMÜ ja 90/675/EMÜ, (1) eriti selle artikli 18 lõiget 7,
võttes arvesse nõukogu 18. detsembri 1997. aasta direktiivi 97/78/EÜ, milles sätestatakse kolmandatest riikidest ühendusse toodavate toodete veterinaarkontrolli põhimõtted, (2) eriti selle artikli 22 lõiget 6,
ning arvestades järgmist:
(1)
Komisjoni 16. oktoobri 2000. aasta otsuses 2000/666/EÜ, milles sätestatakse muude lindude kui kodulindude impordi loomatervishoiunõuded ja veterinaarsertifikaat ning karantiinitingimused, (3) on sätestatud, et liikmesriigid võivad lubada lindude importimist rahvusvahelise episootiaameti (OIE) liikmetena loetletud kolmandatest riikidest ning et ühendusse sisenemisel peavad kõnealused linnud läbima karantiini ja testid.
(2)
Korea Rahvademokraatlik Vabariik (Põhja-Korea) kinnitas klassikalise lindude katku puhangut oma territooriumil. Põhja-Korea on OIE liige ning järelikult aktsepteerivad liikmesriigid vastavalt otsusele 2000/666/EÜ niisuguste lindude importi kõnealusest riigist. Võttes arvesse võimalikke raskeid tagajärgi seoses Aasia ülejäänud osas levinud spetsiifilise klassikalise lindude katku viirusetüvega, tuleks ettevaatusabinõuna kõnealuste lindude import Põhja-Koreast peatada.
(3)
Vastavalt Euroopa Parlamendi ja nõukogu 3. oktoobri 2002. aasta määrusele (EÜ) nr 1774/2002, milles sätestatakse muuks otstarbeks kui inimtoiduks ettenähtud loomsete kõrvalsaaduste sanitaareeskirjad, (4) on lubatud importida Põhja-Koreast pärit töötlemata sulgi ja suleosi. Pidades silmas haiguse praegust olukorda Põhja-Koreas, tuleks kõnealune import peatada.
(4)
Komisjoni 6. veebruari 2004. aasta otsus 2004/122/EÜ mitmes Aasia riigis esineva klassikalise lindude katkuga seotud teatavate kaitsemeetmete kohta (5) võeti vastu vastuseks klassikalise lindude katku puhkemisele mitmetes Aasia riikides. Kõnealuse otsuse artiklis 4 on sätestatud, et liikmesriigid peatavad töötlemata sulgede ja suleosade ning muude eluslindude kui kodulindude (otsuses 2000/666/EÜ määratletud tähenduses) impordi teatavatest kolmandatest riikidest. Loomade ja inimeste terviseohutuse huvides tuleks otsuse 2004/122/EÜ artiklis 4 osutatud kolmandatele riikidele lisada Põhja-Korea.
(5)
Otsust 2004/122/EÜ tuleks vastavalt muuta.
(6)
Käesoleva otsusega ettenähtud meetmed on kooskõlas toiduahela ja loomatervishoiu komitee alalise arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse 2004/122/EMÜ artikli 4 lõige 1 asendatakse järgmise tekstiga:
“1. Liikmesriigid peatavad järgmiste toodete impordi Kambodžast, Hiinast, kaasa arvatud Hongkong, Indoneesiast, Laosest, Malaisiast, Põhja-Koreast, Pakistanist, Taist ja Vietnamist:
-
töötlemata suled ja sulgede osad ning
-
“muud eluslinnud kui kodulinnud”, nagu on määratletud otsuses 2000/666/EÜ, kaasa arvatud linnud, kes on omanikega kaasas (lemmiklinnud).”
Artikkel 2
Liikmesriigid muudavad impordi suhtes kohaldatavaid meetmeid, et viia need käesoleva otsusega vastavusse, ning avalikustavad võetud meetmed koheselt. Liikmesriigid teatavad sellest viivitamata komisjonile.
Artikkel 3
Käesolev otsus on adresseeritud liikmesriikidele.
Brüssel, 18 mai 2005

Labels: 3
20
18
6